Bakgrunn: Etterforskeren fryktet Monika (8) var drept. Sjefene ba ham holde seg unna saken.

Drapsetterforskeren varslet helt til topps om mystiske omstendigheter etter at Monika (8) døde, og ba om at etterforskningen måtte gjenopptas. Han fikk beskjed om å la saken ligge.

FIKK NEI: Da drapsetterforskeren varslet om dårlig politiarbeid i Monika-saken, og ba om gjenopptakelse av saken, ble han til slutt bedt om å ligge unna av sentrale personer i politiets ledergruppe. Fra venstre visepolitimester Gunnar Fløystad, politioverbetjent Rigmor Isehaug, politimester Geir Gudmundsen og påtaleleder Sidsel Isachsen. iLLUSTRASJON: Endre M. Lilletvedt

12. sep. 2014 13:07 Sist oppdatert 22. oktober 2014

Tirsdag ettermiddag ble det kjent at ekssamboeren til Monikas (8) mor, er

Les også Eks-samboer pågrepet for forsettlig drap på Monika (8)

Like før jul i fjor: En betrodd etterforsker ved bergenspolitiets vold— og sedelighetsseksjon jobber med en drapssak, skriver Bergens Tidende.

En mann fra Litauen er funnet død med stikkskader i en hage på Wergeland i Bergen.

Siden de fleste involverte personene er fra Litauen, kommer han tilfeldigvis over saken om litauiske Monika Sviglinskaja (8), som ble funnet død hjemme i Sund høsten 2011.

Monika Sviglinskaja ble bare åtte år. Politiet

Han ber om å få utlevert saksmappen.

Den inneholder blant annet utskrift av mer enn 40 vitneavhør, bilder fra åstedet og beslagrapporter.

Varslet sin overordnede

Etter å ha lest mappen stiller den erfarne etterforskeren seg følgende spørsmål, får BT opplyst:

Hvorfor skulle en syk jente på åtte år stå opp, knuse et lite hull i glasset i inngangsdøren, uten å etterlate seg fingeravtrykk, og uten å skjære seg på bare ben da hun gikk inn igjen?

Hvorfor ble det aldri gjennomført en rekonstruksjon av handlingen politiet mener førte til jentas død?

Hvorfor ringte jenta gjentatte ganger til sin mor den morgenen, og hvorfor er telefonen hennes aldri blitt funnet?

Hvorfor ble opplysninger fra to vitner, som begge har observert en mann i området i tiden rundt dødsfallet, ikke vektlagt mer under etterforskningen?

Ifølge BTs kilder påpeker etterforskeren i tillegg det han mener er en rekke åpenbare feilvurderinger.

Alt dette oppsummerer han i en rapport.

Rett over nyttår havner den flere sider lange rapporten på pulten til etterforskerens nærmeste leder, politioverbetjent Rigmor Isehaug. Hun leder vold— og sedelighetsseksjonen ved Bergen sentrum politistasjon.

Konklusjonen hans er tydelig. Saken ble henlagt på feilaktig grunnlag. Og: Etterforskningen må straks gjenopptas, og saken ses på med nye øyne.

Isehaug tar kontakt med politiinspektør Sidsel Isachsen, som henla Monika-saken i august 2012.

Etter det BT vet, kommer Isehaug allerede her med forslag om å sende saken over til Kripos for en ny vurdering.

Les også:

Les også Kripos kobles inn i etterforskning av barnedødsfall

Fikk avslag

Noen dager senere blir det holdt et møte med nøkkelpersoner i Monika-saken. Til stede er blant andre Isehaug, Isachsen, etterforskningsledelsen på Sotra, samt polititjenestemannen som slo alarm.

Flere av spørsmålene i rapporten hans blir tema. Den knuste ruten i inngangsdøren. Smykkene som var borte fra leiligheten. Rekonstruksjonen som aldri ble gjennomført.

Etterforskningsledelsen på Sotra sier seg enig i deler av kritikken. Møtet blir avsluttet med et løfte fra Isachsen om at hun skal vurdere å gjenoppta saken.

I etterkant gir sentrale personer uttrykk for at etterforskerens innvendinger ikke må komme ut i mediene.

Ca. én uke etter møtet kommer svaret fra Isachsen. Politiinspektøren mener at etterforskerens rapport ikke bringer noe nytt. Etterforskningen skal ikke gjenåpnes.

Hun gjør det samtidig klart at det skal noe til før politiet gjenåpner henlagte saker. Etterforskeren, som er en av distriktets høyest utdannede i voldsforbrytelser og drap, blir overrasket da avslaget kommer.

Til kolleger har han i ettertid sagt at han satt igjen med et inntrykk av at Isachsen og resten av Sund-teamet erkjente at politiets etterforskning var mangelfull på enkelte punkter. Han skrev derfor en ny rapport, men denne gangen sendte han sine bekymringer enda høyere opp i systemet: Til politimester Geir Gudmundsen.

I den nye rapporten la han vekt på at saken omhandler et mulig drap på en liten jente, og har potensial til å bli oppklart. Han bemerket samtidig at tid var en viktig faktor: Jo lengre tid som går, desto mindre er sjansen for en endelig oppklaring.

Les også:

Les også Krever at barnedødsfall etterforskes på ny

Måtte holde seg unna

Politimesteren mottar rapporten i begynnelsen av februar. Rapporten havner også hos politistasjonsjef Olav Valland og visepolitimester Gunnar Fløystad.

Fløystad er Sidsel Isachsens nærmeste leder.

På dette tidspunktet står etterforskeren på nippet til å kontakte bistandsadvokat Stig Nilsen, noe han har varslet sine overordnede om. Han mener at funnene er så viktige at de pårørende har krav på å bli informert.

Dette blir ikke godt mottatt i politiledelsen.

Etter det BT får opplyst, skal Fløystad ha sendt en klar beskjed: Etterforskeren må ikke kontakte andre i en sak han ikke har ansvaret for.

I midten av mars måned skal han ha blitt kalt inn på Rigmor Isehaugs kontor. Der skal etterforskeren ha fått klar beskjed: Han må holde seg unna.

Stig Nilsen får etter hvert likevel kjennskap til etterforskerens bekymringer. Han representerer åtteåringens mor, Kristina Sviglinskaja. Hun har fått forsikringer om at politiet hadde etterforsket alle muligheter da Isachsen avgjorde å henlegge.

Nå stiller det seg annerledes. Nilsen hyrer straks inn den tidligere Kripos-etterforskeren Asbjørn Hansen som privat sakkyndig.

I mai leverer Hansen sin rapport. Konklusjon: Saken ble henlagt på feil grunnlag. Etterforskningen må straks gjenopptas. Nye øyne må se på saken.

Har anmeldt politiet

Kristina Sviglinskaja reagerte sterkt da hun nylig fikk vite at politiet kunne ha gjenåpnet etterforskningen av datterens død allerede i januar, og frykter nå at verdifull tid kan ha gått tapt.

— Det er svært uheldig dersom det stemmer at en etterforsker varslet internt fem måneder før saken ble gjenopptatt. Vi kan bare håpe at det ikke får konsekvenser for mulighetene til å oppklare saken, sier bistandsadvokat Stig Nilsen.

I forrige måned skrev BT at moren har anmeldt politiet i Hordaland til Spesialenheten for politisaker. Hun mener at politiets etterforskning av datterens død var mangelfull.

— Jeg ønsker ikke å si så mye nå som etterforskningen er gjenåpnet, men det er ingen hemmelighet at vi mener politiet har opptrådt klanderverdig på flere punkter, sier Nilsen.

BT har ved flere anledninger, første gang i mai i år, vært i kontakt med etterforskeren som varslet internt. Han ønsker ikke å kommentere saken, og viser til sine overordnede.

Heller ikke seksjonsleder Rigmor Isehaug, påtaleleder Sidsel Isachsen, politistasjonsjef Olav Valland eller politimester Geir Gudmundsen ønsker å snakke med BT.

Les også:

Fakta Monika-saken november 2011: Litauiske Monika Sviglinskaja (8) blir funnet død av sin egen mor i en sokkelleilighet på Steinsland i Sund kommune.15. august 2012: Politiet beslutter å henlegge saken som intet straffbart forhold. Det er politiinspektør Sidsel Isachsen som tar den endelige avgjørelsen. Politiet konkluderer med at jenten døde som følge av selvpåførte skader.Januar 2014: I begynnelsen av årets første måned slår en etterforsker ved vold- og sedelighetsseksjonen i bergenspolitiet alarm, etter tilfeldigvis å ha gjennomgått Monika-saken. Han er over­bevist om at saken er henlagt på feil grunnlag, og varsler sin nærmeste leder, Rigmor Isehaug.Januar 2014: Noen dager senere, i et internt møte med flere av aktørene i saken, ber etterforskeren om at saken blir gjenåpnet. På møtet skal etterforsknings­ledelsen ha innrømmet at det var flere etterforskningsskritt som muligens burde ha vært gjennomført.Januar 2014: I midten av måneden avslår politiinspektør Sidsel Isachsen å gjen­åpne Monika-saken, og legger til grunn at det ikke er kommet nye opplysninger.Februar 2014: Etterforskeren som slo alarm, skriver en ny rapport. Der slår han nok en gang fast at politiet ikke har gjort nok for å utelukke at jenten ble drept, og at saken straks bør gjenopptas og ses på av eksterne. Rapporten havner på bordet til politimester Geir Gudmundsen.Mars 2014: Etterforskeren ber om tillatelse til å varsle morens bistands­advokat om det han har funnet ut. Han får nei, og blir bedt om å holde seg unna saken. Av visepolitimester, Gunnar Fløystad, får han beskjed om heller ikke å diskutere saken med andre.14. mai 2014: BT skriver at bistandsadvokat Stig Nilsen har begjært saken gjenåpnet. Han støtter seg ­særlig til en kritisk rapport signert tidligere Kripos-topp Asbjørn Hansen. Hansen uttaler til BT at saken aldri skulle ha vært henlagt.15. mai 2014: Politiinspektør Sidsel Isachsen tar bistandsadvokatens anmodning til følge, og gjenåpner saken. To taktiske etterforskere fra Kripos får oppdraget med å se på saken med nye øyne, sammen med etterforskere fra Hordaland politidistrikt.21. oktober 2014: Politiet pågriper en 32 år gammel mann. Han var i en kort periode 8-åringens stefar og bodde med moren Kristina Sviglinskaja.Kilde: Bergens Tidende. Vis mer

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding